ddrg/super_eurlex huggingface dataset:
Uredba Komisije (ES) št. 1842/2003

z dne 17. oktobra 2003

o določitvi obrestnih mer, ki jih je treba uporabiti za izračun stroškov financiranja intervencijskih ukrepov v obliki odkupa, skladiščenja in prodaje, za obračunsko leto 2004 Jamstvenega oddelka EKUJS

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1883/78 z dne 2. avgusta 1978 o splošnih pravilih za financiranje intervencij s strani Jamstvenega oddelka Evropskega kmetijskega usmerjevalnega in jamstvenega sklada (EKUJS) [1], kakor je bila nazadnje spremenjena z Uredbo (ES) št. 1259/96 [2], in zlasti prvega pododstavka člena 5 Uredbe,

ob upoštevanju naslednjega:

(1) Člen 3 Uredbe Komisije (EGS) št. 411/88 z dne 12. februarja 1988 o metodi in obrestni meri, ki se uporabljata za izračun stroškov financiranja intervencijskih ukrepov, ki obsegajo odkup, skladiščenje in prodajo [3], kakor je bila nazadnje spremenjena z Uredbo (ES) št. 2623/1999 [4], določa, da mora enotna obrestna mera, ki se uporablja za izračun stroškov financiranja intervencijskih ukrepov, ustrezati trimesečnim in dvanajstmesečnim terminskim stopnjam Euribor z enotretinjskim in dvotretjinskim ponderjem.

(2) Komisija to obrestno mero določi pred začetkom vsakega obračunskega leta Jamstvenega oddelka EKUJS na podlagi zabeleženih obrestnih mer v šestih mesecih pred določanjem.

(3) Člen 4(1) Uredbe (EGS) št. 411/88 določa, da je treba, če je obrestna mera, ki bremeni državo članico, najmanj šest mesecev nižja od enotne obrestne mere, določene za Skupnost, za navedeno državo članico določiti posebno obrestno mero. Kadar država članica obrestnih mer ni sporočila pred koncem obračunskega leta, se obrestna mera, ki jo je treba uporabiti, določi na podlagi referenčnih obrestnih mer, določenih v Prilogi navedene uredbe.

(4) Ukrepi, predvideni s to uredbo, so v skladu z mnenjem Odbora EKUJS –

SPREJELA NASLEDNJO UREDBO:

Člen 1

Za izdatke, nastale v obračunskem letu 2004 Jamstvenega oddelka EKUJS, znaša:

1. obrestna mera iz člena 3 Uredbe (EGS) št. 411/88 2,3 %;

2. posebna obrestna mera iz člena 4 Uredbe (EGS) št. 411/88 2,2 % za Italijo.

Člen 2

Ta uredba začne veljati na dan objave v Uradnem listu Evropske unije.

Uporablja se od 1. oktobra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. oktobra 2003

Za Komisijo

Franz Fischler

Član Komisije

[1] UL L 216, 5.8.1978, str. 1.

[2] UL L 163, 2.7.1996, str. 10.

[3] UL L 40, 13.2.1988, str. 25.

[4] UL L 318, 11.12.1999, str. 14.

--------------------------------------------------
Uredba Komisije (ES) št. 1843/2003

z dne 17. oktobra 2003

o določanju odstotkov zmanjšanja vrednosti, ki se uporabljajo pri odkupu kmetijskih proizvodov za poslovno leto 2004

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1883/78 z dne 2. avgusta 1978 o splošnih pravilih za financiranje intervencij s strani Evropskega kmetijskega usmerjevalnega in jamstvenega sklada, jamstvenega oddelka [1], kakor je bila nazadnje spremenjena z Uredbo (ES) št. 1259/96 [2], in zlasti drugega stavka člena 8(1) Uredbe,

ob upoštevanju naslednjega:

(1) V skladu s členom 8 Uredbe (EGS) št. 1883/78 je treba kmetijskim proizvodom, ki se hranijo v javnih intervencijskih skladiščih, zmanjšati vrednost ob odkupu. Odstotek zmanjšanja vrednosti ne sme biti višji od razlike med odkupno ceno in predvideno prodajno ceno za vsakega od teh proizvodov.

(2) V skladu s členom 8(3) Uredbe (EGS) št. 1883/78 lahko Komisija v času odkupa omeji zmanjšanje vrednosti na delež tega odstotka zmanjšanja vrednosti, toda taki deleži ne smejo znašati manj kot 70 % skupne zmanjšane vrednosti. Za nekatere proizvode je treba za poslovno leto 2004 določiti koeficiente, ki jih bodo intervencijske agencije uporabljale pri mesečnih odkupnih vrednostih teh proizvodov, tako da bodo lahko določile zneske zmanjšanja.

(3) Ukrepi, predvideni s to uredbo, so v skladu z mnenjem Odbora EKUJS –

SPREJELA NASLEDNJO UREDBO:

Člen 1

1. Proizvodom iz Priloge, ki so bili med 1. oktobrom 2003 in 30. septembrom 2004 z javnim intervencijskim odkupom sprejeti v skladiščenje ali so jih prevzele intervencijske agencije, organi oblasti zmanjšajo vrednost, da lahko obračunajo razliko med odkupnimi cenami in predvidenimi prodajnimi cenami za zadevne proizvode.

2. Za določitev zmanjšanih zneskov uporabljajo intervencijske agencije za vrednosti mesečno odkupljenih proizvodov koeficiente iz Priloge.

3. O tako določenih zneskih izdatkov se Komisijo obvesti z izjavami o izdatkih, sestavljenimi v skladu z Uredbo (ES) št. 296/96 [3].

Člen 2

Ta uredba začne veljati na dan objave v Uradnem listu Evropske unije.

Uporabljati se začne 1. oktobra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. oktobra 2003

Za Komisijo

Franz Fischler

Član Komisije

[1] UL L 216, 5.8.1978, str. 1.

[2] UL L 163, 2.7.1996, str. 10.

[3] UL L 39, 17.2.1996, str. 5.

--------------------------------------------------

PRILOGA

Koeficienti zmanjšanja vrednosti, ki se uporabljajo za mesečne odkupne vrednosti

Proizvodi | Koeficienti |

Navadna pšenica za peko kruha | – |

Ječmen | – |

Rž | 0,20 |

Koruza | 0,10 |

Sirek | 0,10 |

Neoluščen riž | 0,40 |

Alkohol | 0,65 |

Maslo | 0,45 |

Posneto mleko v prahu | 0,20 |

Četrti goveda | 0,25 |

Goveje meso brez kosti | 0,25 |

--------------------------------------------------
Uredba Komisije (ES) št. 2000/2003

z dne 13. novembra 2003

o določitvi, za leto 2004, odstotkov znižanja, ki jih je treba uporabiti za zahtevke netradicionalnih izvajalcev za dodelitev količin v okviru tarifnih kvot za uvoz banan

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 404/93 z dne 13. februarja 1993 o skupni ureditvi trga za banane [1],

ob upoštevanju Uredbe Komisije (ES) št. 896/2001 z dne 7. maja 2001 o določitvi podrobnih pravil za uporabo Uredbe Sveta (EGS) št. 404/93 v zvezi z režimi za uvoz banan v Skupnost [2], in zlasti člena 9(2) Uredbe,

ob upoštevanju naslednjega:

(1) (1)Obvestila držav članic v skladu s členom 9(1) Uredbe (ES) št. 896/2001 odkrivajo, da je znesek zahtevanih dodelitev 4961407000 ton za vse netradicionalne izvajalce A/B in 399750000 ton za vse netradicionalne izvajalce C.

(2) (2)Torej je treba določiti odstotke, ki morajo biti uporabljeni za ugotavljanje dodelitev količin za netradicionalne izvajalce v okviru tarifnih kvot A/B in C za leto 2004.

(3) (3)Opozoriti je treba, da so določbe te uredbe sprejete brez poseganja v ukrepe, ki se lahko naknadno sprejmejo v zvezi z razširitvijo Unije.

(4) (4)Ta uredba mora začeti veljati takoj, da bi izvajalci imeli dovolj časa za vložitev zahtevkov za dovoljenja za prvo četrtletje 2004.

SPREJELA NASLEDNJO UREDBO:

Člen 1

Za tarifne kvote A/B in C, določene v členu 18 Uredbe (EGS) št. 404/93, je dodelitev, ki bo odobrena vsakemu netradicionalnemu izvajalcu za leto 2004 v skladu s členom 9(2) Uredbe (ES) št. 896/2001, naslednji odstotek zahtevane dodelitve:

(a) za vsakega netradicionalnega izvajalca A/B: 9,09036 %,

(b) za vsakega netradicionalnega izvajalca C: 20,63789 %.

Člen 2

Ta uredba začne veljati 14. novembra 2003.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. novembra 2003

Za Komisijo

J. M. Silva Rodríguez

Generalni direktor za kmetijstvo

[1] UL L 47, 25.2.1993, str. 1; Uredba, kakor je bila nazadnje spremenjena z Uredbo (ES) št. 2587/2001 (UL L 345, 29.12.2001, str. 13).

[2] UL L 126, 8.5.2001, str. 6; Uredba, kakor je bila nazadnje spremenjena z Uredbo (ES) št. 1439/2003 (UL L 204, 13.8.2003, str. 30).

--------------------------------------------------
Uredba Sveta (ES) št. 2059/2003

z dne 17. novembra 2003

o spremembi Uredbe št. 79/65/EGS o vzpostavitvi mreže za zbiranje računovodskih podatkov o prihodkih in poslovanju kmetijskih gospodarstev v Evropski gospodarski skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti tretjega pododstavka člena 37(2),

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ob upoštevanju mnenja Odbora regij,

ob upoštevanju naslednjega:

(1) Mreža podatkov, ki jo je vzpostavila Uredba Sveta št. 79/65/EGS [3], določa za Komisijo cilj in ustrezne informacije o skupni kmetijski politiki.

(2) Iz razlogov upravljanja bi bilo treba Komisijo pooblastiti, da spremeni seznam enot držav članic, določenih v Prilogi k Uredbi št. 79/65/EGS, na zahtevo države članice.

(3) Mreža podatkov je koristno orodje, ki Skupnosti omogoča, da razvije to politiko, in posledično služi državam članicam kot tudi Skupnosti. Stroški računalniško podprtih sistemov, na katere se mreža opira, ter stroški študij in razvojnih dejavnosti drugih vidikov mreže bi torej morali biti upravičeni do financiranja Skupnosti.

(4) Uredbo št. 79/65/EGS je zato treba ustrezno spremeniti –

SPREJEL NASLEDNJO UREDBO:

Člen 1

Uredba št. 79/65/EGS se spremeni:

1. Poglavju I se doda naslednji člen:

"Člen 2a

Na zahtevo države članice se seznam enot spremeni v skladu s postopkom, določenim v členu 19, če zahteva zadeva razdelitve države članice."

2. Člen 22(1) se nadomesti z naslednjim:

"1. Proračunska sredstva, ki naj se vključijo v splošni proračun Evropske unije, v delu proračuna za Komisijo, zajemajo:

(a) stroške mreže podatkov, ki se jih pripiše plačilu honorarja računovodskim pisarnam pri obravnavanju njihovega opravljanja dolžnosti, navedenih v členih 9 in 14;

(b) vse stroške računalniških sistemov, s katerimi upravlja Komisija za sprejem, preverjanje, obdelavo in analizo računovodskih podatkov, ki jih predložijo države članice.

Stroški, navedeni v točki (b), po potrebi vključujejo stroške razširjanja rezultatov tistih operacij ter stroške študij in razvoja drugih vidikov mreže podatkov."

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. novembra 2003

Za Svet

Predsednik

G. Alemanno

[1] Mnenje z dne 9. oktobra 2003 (še ni objavljeno v Uradnem listu).

[2] Mnenje z dne 9. oktobra 2003 (še ni objavljeno v Uradnem listu).

[3] UL 109, 23.6.1965, str. 1859/65. Uredba, kakor je bila nazadnje spremenjena z Uredbo (ES) št. 1256/97 (UL L 174, 2.7.1997, str. 7).

--------------------------------------------------
Uredba Komisije (ES) št. 2119/2003

z dne 2. decembra 2003

o spremembi Uredbe Sveta (ES) št. 1210/2003 o nekaterih posebnih omejitvah gospodarskih in finančnih odnosov z Irakom in o razveljavitvi Uredbe (ES) št. 2465/96

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1210/2003 z dne 7. julija 2003 o nekaterih posebnih omejitvah ekonomskih in finančnih odnosov z Irakom in o razveljavitvi Uredbe (ES) št. 2465/96 [1], kakor je bila spremenjena z Uredbo (ES) št. 1799/2003 [2], in zlasti člena 11(b) te uredbe,

ob upoštevanju naslednjega:

(1) Priloga III k Uredbi (ES) št. 1210/2003 navaja seznam fizičnih in pravnih oseb, javnih teles, korporacij, agencij in entitet nekdanje iraške vlade, na katere se je nanašala zamrznitev sredstev in ekonomskih virov v okviru te uredbe.

(2) Odbor za sankcije, ustanovljen z Resolucijo Varnostnega sveta Združenih narodov 661(1990) je 21. novembra 2003 sprejel sklep o spremembi seznama fizičnih in pravnih oseb, javnih teles, korporacij, agencij in entitet nekdanje iraške vlade, za katere mora veljati zamrznitev sredstev in ekonomskih virov. Prilogo III je zato treba ustrezno spremeniti.

(3) Da bi se zagotovila učinkovitost ukrepov, predvidenih s to uredbo, mora ta uredba takoj začeti veljati -

SPREJELA NASLEDNJO UREDBO:

Člen 1

Priloga III k Uredbi (ES) št. 1210/2003 se nadomesti s Prilogo k tej uredbi.

Člen 2

Ta uredba začne veljati z dnem objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. decembra 2003

Za Komisijo

Christopher Patten

Član Komisije

[1] UL L 169, 8.7.2003, str. 6.

[2] UL L 264, 15.10.2003, str. 12.

--------------------------------------------------

PRILOGA

PRILOGA III

Seznam javnih teles, korporacij in agencij ter fizičnih in pravnih oseb, teles in entitet nekdanje iraške vlade navedenih v členu 4

1. Central Bank of Iraq, Rashid Street, Bagdad, Irak. Drugi podatki: prejšnji guverner je bil Dr. Issam El Moulla HWEISH; urada v Mosulu in Basri.

2. Iraq Re-insurance Company, Al Khalani Square, Bagdad, Irak.

3. Rasheed Bank (alias (a) Al-Rashid Bank, (b) Al Rashid Bank, (c) Al-Rasheed Bank); PO Box 7177, Haifa Street, Bagdad, Irak, ali Al Masarif Street, Bagdad, Irak.

4. Rafidain Bank (alias Al-Rafidain Bank), Rashid Street, Bagdad, Irak. Drugi podatki: uradi v Iraku, Združenem kraljestvu, Jordaniji, Združenih arabskih emiratih, Jemnu, Sudanu in Egiptu.

5. Iraqi Airways Company (alias (a) Iraq Airways Company, (b) Iraqi Airways, (c) Iraq Airways, (d) IAC, (e) I.A.C.).

--------------------------------------------------
Uredba Komisije (ES) št. 2198/2003

z dne 16. decembra 2003

o spremembi Uredbe (ES) št. 464/1999 o podrobnih pravilih za uporabo Uredbe Sveta (ES) št. 2201/96 o ureditvi pomoči za suhe slive in češplje

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2201/96 z dne 28. oktobra 1996 o skupni ureditvi trga za predelano sadje in zelenjavo [1], kakor je bila nazadnje spremenjena z Uredbo Komisije (ES) št. 453/2002 [2], in zlasti člena 6c(7) Uredbe,

ob upoštevanju naslednjega:

(1) Uredba Komisije (ES) št. 464/1999 [3] določa podrobna pravila za uporabo Uredbe (ES) št. 2201/96 o ureditvi pomoči za suhe slive in češplje.

(2) Da bi naredili strožji sistem najnižje cene, je treba opredeliti, da se vsebnost odpadkov ne sme upoštevati pri izračunu cene, ki jo plačajo predelovalci.

(3) Mehanizme nadzora za program proizvodne pomoči za suhe slive in češplje bi bilo treba izboljšati s podrobnejšo pojasnitvijo predpisov za preglede surovin, ki jih izvajajo države članice.

(4) Uredbo (ES) št. 464/1999 bi bilo zato treba spremeniti.

(5) Ukrepi, predvideni s to uredbo, so v skladu z mnenjem Upravljalnega odbora za predelano sadje in zelenjavo –

SPREJELA NASLEDNJO UREDBO:

Člen 1

Uredba (ES) št. 464/1999 se spremeni:

1. Člen 2 se nadomesti z naslednjim:

"Člen 2

Za izpolnjevanje pogojev za izplačilo pomoči iz člena 6a Uredbe (ES) št. 2201/96, morajo suhe slive in češplje ustrezati lastnostim, določenim v Prilogi I(B) in morajo biti pridobljene iz posušenih sliv in češpelj, ki ustrezajo lastnostim, določenim v Prilogi I(A), za katere je bila v celoti izplačana minimalna cena na podlagi količin, dobavljenih brez odpadkov."

2. Člen 6 se nadomesti z naslednjim:

"Člen 6

Države članice sprejmejo potrebne ukrepe, da se prepričajo, zlasti s preverjanjem evidenc zalog, da se celotne količine, ki jih trži ali skladišči vsak predelovalec, ujemajo s količinami, za katere je pomoč izplačana."

3. Točka 3 Oddelka I Priloge I(B) se nadomesti z naslednjim:

"3. Ko slive in češplje prispejo v prostore predelovalca, morajo serije sliv in češpelj pregledati predelovalci v prisotnosti predstavnika organizacije proizvajalca in, če slive in češplje niso namenjene industrijski uporabi, jih je treba sortirati po velikosti."

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. decembra 2003

Za Komisijo

Franz Fischler

Član Komisije

[1] UL L 297, 21.11.1996, str. 29.

[2] UL L 72, 14.3.2002, str. 9.

[3] UL L 56, 4.3.1999, str. 8.

--------------------------------------------------
Uredba Komisije (ES) št. 2186/2003

z dne 15. decembra 2003

o določitvi za tržno leto 2003/04 revidirane ocene proizvodnje za neprečiščen bombaž in iz tega izhajajočega novega začasnega znižanja v orientacijski ceni

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Grčije in zlasti Protokola 4 o bombažu [1],

ob upoštevanju Uredbe Sveta (ES) št. 1051/2001 z dne 22. maja 2001 o proizvodni pomoči za bombaž [2], in zlasti druge alinee člena 19(2) Uredbe,

ob upoštevanju naslednjega:

(1) Člen 16(2) Uredbe Komisije (ES) št. 1591/2001 z dne 2. avgusta 2001 o določitvi podrobnih pravil za uporabo programa proizvodne pomoči za bombaž [3] določa, da je treba revidirano oceno neprečiščenega bombaža iz drugega pododstavka člena 14(3) Uredbe (ES) št. 1051/2001 in iz tega izhajajoče začasno znižanje orientacijske cene določiti pred 1. decembrom zadevnega tržnega leta.

(2) Člen 19(2) Uredbe (ES) št. 1051/2001 določa, da je treba revidirano oceno proizvodnje določiti z upoštevanjem napredovanja žetve. Ta revidirana ocena bi morala biti zato določena na podlagi podatkov, ki so dostopni za tržno leto 2003/04.

(3) Drugi pododstavek člena 14(3) Uredbe (ES) št. 1051/2001 določa, da je treba od 16. decembra po začetku tržnega leta, znesek predplačila določiti na podlagi revidirane ocene proizvodnje, plus najmanj 7,5 %. Z vidika najnovejših številk za tržno leto 2003/04 glede količin, danih v nadzorovano skladiščenje, ki jih uradno sporočijo države članice v skladu s členom 15(4)(c)(i) Uredbe št. 1591/2001, bi bilo treba kot varnostno rezervo uporabiti 9,5 % povečanje za Grčijo, 7,5 % povečanje za Španijo in 7,5 % povečanje za Portugalsko.

(4) Novo začasno znižanje orientacijske cene je treba izračunati v skladu členom 7 Uredbe (ES) št. 1051/2001, pri čemer se dejansko proizvodnjo nadomesti z revidirano oceno proizvodnje, povečano, kot je navedeno zgoraj.

(5) Ukrepi, predvideni s to uredbo, so v skladu z mnenjem Upravljalnega odbora za naravna vlakna –

SPREJELA NASLEDNJO UREDBO:

Člen 1

1. Za tržno leto 2003/04 je revidirana ocena proizvodnje neprečiščenega bombaža:

—26,150 EUR/100 kg | za Grčijo, |

—17,221 EUR/100 kg | za Španijo, |

—0 EUR/100 kg | za Portugalsko. |

2. Za tržno leto 2003/04 je novo začasno znižanje orientacijske cene:

—26,150 EUR/100 kg | za Grčijo, |

—17,221 EUR/100 kg | za Španijo, |

—0 EUR/100 kg | za Portugalsko. |

Člen 2

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 15. decembra 2003

Za Komisijo

Franz Fischler

Član Komisije

[1] Protokol, kakor je bil nazadnje spremenjen z Uredbo Sveta (ES) št. 1050/2001 (UL L 148, 1.6.2001, str. 1).

[2] UL L 148, 1.6.2001, str. 3.

[3] UL L 210, 3.8.2001, str. 10. Uredba, kakor je bila spremenjena z Uredbo (ES) št. 1486/2002 (UL L 223, 20.8.2002, str. 3).

--------------------------------------------------
Uredba Komisije (ES) št. 2162/2003

z dne 11. decembra 2003

o določitvi dokončne pomoči za nekatere zrnate stročnice za tržno leto 2003/04

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1577/96 z dne 30. julija 1996 o uvedbi posebnega ukrepa v zvezi z nekaterimi zrnatimi stročnicami [1] in zlasti člena 6(1) Uredbe,

ob upoštevanju naslednjega:

(1) Člen 3 Uredbe (ES) št. 1577/96 deli maksimalne zajamčene površine med lečo in čičerko na eni strani in grašico na drugi strani, s tem da omogoča, da se neuporabljen preostanek maksimalne zajamčene površine prerazporedi k drugi maksimalni zajamčeni površini, preden je opredeljena prekoračitev.

(2) Maksimalna zajamčena površina za lečo in čičerko iz člena 3 Uredbe (ES) št. 1577/96 v letu 2003/04 ni bila presežena, medtem ko je bila maksimalna zajamčena površina za grašico, povečana za neuporabljen preostanek maksimalne zajamčene površine za lečo in čičerko v letu 2003/04 presežena za 10,37 %. Pomoč, predvideno v členu 2(2) Uredbe (ES) št. 1577/96, je zato treba sorazmerno zmanjšati za grašico za zadevno tržno leto.

(3) Ukrepi, predvideni s to uredbo, so v skladu z mnenjem Upravljalnega odbora za žita –

SPREJELA NASLEDNJO UREDBO:

Člen 1

Dokončna pomoč za nekatere zrnate stročnice za tržno leto 2003/04 znaša 181,00 EUR na hektar za lečo in čičerko in 163,99 EUR na hektar za grašico.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. decembra 2003

Za Komisijo

Franz Fischler

Član Komisije

[1] UL L 206, 16.8.1996, str. 4; Uredba, kakor je bila nazadnje spremenjena z Uredbo (ES) št. 811/2000 (UL L 100, 20.4.2000, str. 1).

--------------------------------------------------
Uredba Komisije (ES) št. 2302/2003

z dne 29. decembra 2003

o odstopanju od Uredbe Komisije (ES) št. 192/2002 o določitvi podrobnih pravil za izdajanje uvoznih dovoljenj za sladkor ter mešanice sladkorja in kakava s kumulacijo porekla v državah AKP/ČDO ali ES/ČDO

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj k Evropski skupnosti [1], in zlasti člena 6(4) Priloge III k Sklepu,

ob upoštevanju naslednjega:

(1) Uredba Komisije (ES) št. 192/2002 [2] določa podrobna pravila za izdajanje uvoznih dovoljenj za proizvode, ki spadajo v okvir KN Poglavje 17 in oznak KN 18061030 in 18061090, s kumulacijo porekla v državah AKP/ČDO ali ES/ČDO.

(2) Z vidika širitve Evropske unije 1. maja 2004 je treba narediti odstopanje za leto 2004, od časovnega razporeda za predložitev vlog, določenega v navedeni uredbi, da se omogoči gospodarskim subjektom v novih državah članicah sodelovanje pri uvozu teh proizvodov od datuma pristopa naprej. V isti namen je treba določiti tudi maksimalne razpoložljive količine z dne 1. januarja 2004 za prvo obdobje za predložitev vlog, ki ustreza eni tretjini maksimalne letne količine, določene v drugem pododstavku člena 6(4) Priloge III k Sklepu 2002/822/ES –

SPREJELA NASLEDNJO UREDBO:

Člen 1

1. Za leto 2004, z odstopanjem od člena 3(2) Uredbe (ES) št. 192/2002, se uvozna dovoljenja nanašajo na količino, ki ni manjša od 25 ton in ne večja od količine, določene v odstavku 3 za obdobje predložitve zahtevkov za mesec januar, ter količino, ki je na razpolago za kasnejša obdobja za predložitev vlog.

2. Za leto 2004, z odstopanjem od člena 6(1) Uredbe (ES) št. 192/2002, se zahtevki za dovoljenja predložijo pristojnim organom držav članic v prvih petih delovnih dneh v januarju, maju, juliju in oktobru 2004.

3. Za leto 2004, z odstopanjem od člena 6(3) Uredbe (ES) št. 192/2002, če zahtevki za dovoljenja, predložena v prvih petih delovnih dneh v januarju 2004, presežejo 9333 ton, Komisija določi enotni koeficient znižanja, ki se ga uporabi za vse zahtevke, predložene v 10 delovnih dneh po izteku roka za predložitev vlog za dovoljenja.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. decembra 2003

Za Komisijo

Franz Fischler

Član Komisije

[1] UL L 314, 30.11.2001, str. 1.

[2] UL L 31, 1.2.2002, str. 55.

--------------------------------------------------